Title: ประกาศกรมการขนส่งทางบก เรื่อง แผ่นป้ายเลขทะเบียนสำหรับรถ (ฉบับที่ 2)

ประกาศกรมการขนส่งทางบก

ประกาศกรมการขนส่งทางบก
เรื่อง
แผ่นป้ายเลขทะเบียนสำหรับรถ (ฉบับที่ ๒)

ตามที่ได้มีประกาศกรมการขนส่งทางบก เรื่อง แผ่นป้ายเลขทะเบียนสำหรับรถ
ลงวันที่ ๑๔ เมษายน พ.ศ. ๒๕๓๐ กำหนดลักษณะ และขนาดแผ่นป้ายเลขทะเบียนสำหรับรถตามกฎหมาย
ว่าด้วยการขนส่งทางบกขึ้นใหม่ และกำหนดระยะเวลาการผ่อนผันเกี่ยวกับการใช้แผ่นป้ายเลขทะเบียนสำหรับรถขนาดกว้าง
๑๑ เซนติเมตร ยาว ๒๒ เซนติเมตร (ขนาดเล็กเดิม) นั้น

โดยที่ปัจจุบันแผ่นป้ายเลขทะเบียนสำหรับรถ
ตามกฎหมาย ว่าด้วยการขนส่งทางบก ยังมีขนาดที่แตกต่างกัน กล่าวคือ มีทั้งแผ่นป้ายเลขทะเบียนรถขนาดกว้าง
๑๑ เซนติเมตร ยาว ๒๒ เซนติเมตร (ขนาดเล็ก) และขนาดกว้าง ๒๒ เซนติเมตร ยาว ๔๔ เซนติเมตร
(ขนาดใหญ่) โดยแผ่นป้ายเลขทะเบียนขนาดเล็กส่วนมากได้ใช้มาเป็นระยะเวลานานแล้ว เป็นเหตุให้มีสภาพชำรุด
หรือลบเลือนในสาระสำคัญและมีการสะท้อนของแสงลดน้อยลงไปตามสภาพ ฉะนั้น เพื่อความเป็นระเบียบเรียบร้อยและเพื่อให้รถที่จดทะเบียน
ตามกฎหมาย ว่าด้วยการขนส่งทางบก ใช้แผ่นป้ายเลขทะเบียนรถมีขนาดเดียวกันทุกคัน กรมการขนส่งทางบก
จึงออกประกาศไว้ ดังต่อไปนี้

ข้อ ๑  ให้ยกเลิกความในข้อ ๔ และข้อ ๕ ของประกาศกรมการขนส่งทางบก
เรื่อง แผ่นป้ายเลขทะเบียนสำหรับรถ ลงวันที่ ๑๔ เมษายน พ.ศ. ๒๕๓๐

ข้อ ๒  บรรดารถที่ได้จดทะเบียนไว้ก่อนวันที่ ๑ มกราคม
พ.ศ. ๒๕๓๗ ให้ใช้แผ่นป้ายเลขทะเบียนสำหรับรถขนาดกว้าง ๑๑ เซนติเมตร ยาว ๒๒ เซนติเมตร
(ขนาดเล็ก) ต่อไปได้จนกว่าผู้ประกอบการขนส่ง หรือเจ้าของรถจะนำรถนั้นมาขอดำเนินการทางทะเบียนและได้รับแผ่นป้ายเลขทะเบียนสำหรับรถ
ขนาดกว้าง ๒๒ เซนติเมตร ยาว ๔๔ เซนติเมตร (ขนาดใหญ่) ทดแทน
สำหรับกรณีที่เป็นรถที่ได้จดทะเบียนไว้
ตั้งแต่วันที่ ๑ มกราคม พ.ศ. ๒๕๓๗ ให้ใช้แผ่นป้ายเลขทะเบียนสำหรับรถ ขนาดกว้าง ๑๑ เซนติเมตร
ยาว ๒๒ เซนติเมตร (ขนาดเล็ก) ต่อไปได้จนกว่าจะสิ้นอายุ ภาษีประจำปี และได้รับแผ่นป้ายเลขทะเบียนสำหรับรถ
ขนาดกว้าง ๒๒ เซนติเมตร ยาว ๔๔ เซนติเมตร (ขนาดใหญ่) ทดแทน

ข้อ ๓[๑]
 ประกาศนี้ให้ใช้บังคับตั้งแต่วันที่ ๑
เมษายน พ.ศ. ๒๕๓๘ เป็นต้นไป

ประกาศ
ณ วันที่ ๘ กุมภาพันธ์ พ.ศ. ๒๕๓๘
ประดัง
ปรีชญางกูร
อธิบดีกรมการขนส่งทางบก

นันทนา/ผู้จัดทำ
๖  ตุลาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๒๐/๒๙ กันยายน ๒๕๔๙